
  
    

    
      

      
        
      
    
  


  


  


  Zvládneme

  aj ťažké veci


  ODPOVEDE NA 20 ŽIVOTNÝCH OTÁZOK


  


  Glennon Doyle

  Abby Wambach

  Amanda Doyle


  
    

  


  A 118 ĎALŠÍCH HĽADAČOV CESTY


  


  


  Elektronická kniha


  Poznámka prekladateľky:


  Nie všetky osoby vystupujúce v tejto knihe sa identifikujú ako ženy. Niektoré sa hlásia k nebinárnej alebo fluidnej rodovej identite. Preklad preto rešpektuje rodovú identitu jednotlivých osôb a tomu prispôsobuje používanie zámen i gramatického rodu tam, kde to slovenský jazyk umožňuje.


  


  


  Z anglického originálu Glennon Doyle, Abby Wambach, Amanda Doyle:


  We Can Do Hard Things,


  ktorý vyšiel vo vydavateľstve The Dial Press, An imprint of Random House,

  A division of Penguin Random House LLC,


  New York 2025,


  preložila Simona Škutová.


  Vydalo Vydavateľstvo TATRAN, s. r. o., v roku 2026,

  so sídlom Klariská 16, 815 82 Bratislava, Slovenská republika.


  Vyšlo ako 5679. publikácia.


  Vydanie I.


  Knižnú väzbu podľa pôvodného návrhu spracoval Peter Zentko.


  Zodpovedná redaktorka Zuzana Šulajová


  Jazykové redaktorky Beáta Beláková, Zlata Sršňová


  Technický redaktor Peter Zentko


  Sadzba AldoDesign, Bratislava


  Vytlačil FINIDR, s.r.o., Český Těšín.


  


  www.slovtatran.sk


  :: knihy pre hodnotnejší život


  info@slovtatran.sk


  


  


  


  All rights reserved.


  


  Copyright © 2025 by Glennon Doyle, Abby Wanbach, and Amanda Doyle


  Art direction, cover design, illustration, and interior design

  © Valerie Gnaedig and Annie Lenon


  Word illustration © Glennon Doyle


  Translation © Simona Škutová 2026


  Slovak edition © Vydavateľstvo TATRAN 2026


  


  ISBN 978-80-222-1873-3


  


  Vytvorenie elektronickej verzie Dibuk, s. r. o., 2026


  Našim deťom:


  


  Alice, Amma, Bobby, Chase, Cosmo,


  Elliott, Frieda, Senna, Theodore, Tish:


  


  [image: ]


  [image: obrazok]


  [image: obrazok]


  


  Každý deň sa točím v kruhu tých istých otázok: Prečo som takáto? Ako zistím, čo chcem? Ako zistím, čo mám robiť? Prečo nedokážem byť šťastná? Robím to správne?


  


  Každé ráno akosi na všetky tie prekliate odpovede zabudnem. Prichádza ďalší deň spolu s ďalšími takými istými nevyhnutnými, úplne predvídateľnými otázkami o ľudskom bytí a ja sa okolo nich točím, akoby som ich počula prvýkrát. Zažmurkám a pomyslím si: Počkať. Zadržte. Mám pocit, že toto som už predsa vedela. Nedostala som už niekedy tú odpoveď?


  


  Áno, dostala. Už takmer pol storočia som človek v ľudskom spoločenstve tejto pozemskej školy. Preboha, veď som prežila detstvo a dospievanie. Prekonala som nejednu závislosť. Vstúpila som do manželstva, zničila som ho a uzatvorila nové. Vychovala som troch ľudí, ktorí vyrástli a opustili ma, čo je vraj ten najlepší možný scenár (aj keď mne to pripadá ako hlúpy systém, ktorý mi láme srdce). Prišla som o priateľov, zvieratá a časti samej seba, bez ktorých som nedokázala žiť. Napísala som štyri knihy, o ktorých mi ľudia tvrdia, že im pomohli nájsť cestu. Rovnako ako vy – ako každý, kto prežil toľko, čo my – som sa určite naučila veľa vecí. Tak prečo sa každé ráno prebúdzam s pocitom, že som zabudla všetko, čo viem?


  


  Sestra Amanda a manželka Abby sú prvé, ktorým volám, keď sa topím, pretože sú mojimi záchrannými kolesami. Nedávno mi diagnostikovali anorexiu, Amande rakovinu prsníka a Abby prišla o svojho milovaného brata – všetko v priebehu jedného roka. Boli sme také osamelé a stratené. Vírili v nás otázky: Aký to má zmysel? Ako máme pokračovať? Čo máme robiť, aby nám bolo lepšie? Spočiatku naše rozhovory zvláštne utíchli. Po prvýkrát sme sa všetky topili naraz. A tak sme začali hľadať záchranné člny inde a obrátili sme sa k jedinej veci, ktorá nám kedy pomohla: k hlbokým, úprimným rozhovorom s múdrymi, láskavými a odvážnymi ľuďmi.


  


  V našom podcaste, v telefonátoch, v dlhých ranných e-mailoch a v neskorých nočných zúfalých správach, ktoré sme si vymieňali medzi sebou a s priateľmi, sme sa pýtali: Aj vy sa celý deň točíte okolo týchto otázok? Máte nejaké odpovede?


  


  


  Dve veci sa ukázali vzrušujúco jasné:


  


  [image: ] Nie sme sami – zdá sa, že všetci sa zaoberajú tými istými dvadsiatimi bytostnými otázkami.


  


  [image: ] Nemusíme byť stratení – odpovede existujú.


  


  Keď sme si zapisovali každú životne dôležitú odpoveď, ktorú sme počas týchto rozhovorov objavili, uvedomili sme si, že si vlastne vytvárame osobnú príručku na prežitie. Zrazu sme vedeli, kam sa obrátiť, ak sme sa opäť prebudili s pocitom bezradnosti, osamelosti a strachu. Vedeli sme, kam ísť, keď sme potrebovali slová na vyjadrenie našich pocitov. Uprostred chaosu sme našli miesto pokoja. Miesto, kde sme sa neučili, ale pripomínali si to, čo sme už vedeli. Miesto, kde sme mohli zachrániť samy seba. Spoločne sme vytvorili obrovskú zásobáreň záchranných kolies. A napokon jedna z nás navrhla: Počkať, prečo si to nechávame pre seba? Čo lepšie by sme mohli svetu ponúknuť než toto?


  


  A tak sa zrodila táto kniha.


  


  V polovici jej tvorby som sa rozhodla zastaviť tlač. Abby sa stále vyrovnávala so smútkom, ja som prechádzala peklom ďalšej fázy zotavovania sa z anorexie a Amanda čelila dvojitej mastektómii. Napísala som kolegyni Valerie: Viem, že zvládneme aj ťažké veci, ale toto je už príliš. Nevládzeme.


  


  Valerie mi o pár hodín odpovedala: Chápem. Ak sa niekedy budeš chcieť znova pustiť do práce, vedz, že táto kniha je tá pravá. Toto je životná príručka, ktorú chcem dať svojej dcére, aby jej pomohla porozumieť životu, blízkym a svetu. Aby jej pripomenula, že všetku potrebnú múdrosť už nosí v sebe. Aby bol vďaka nej tento krásny, no ťažký život o čosi ľahší. Chcem jej zanechať tú knihu ako záchranné koleso, aby si pamätala, že sa vždy dokáže zachrániť sama. Pretože presne to tá kniha dala mne.


  


  A tak sme sa do toho opäť pustili, aj keď bol život ťažký. Pustili sme sa do písania práve preto, že je ťažký. Dúfame, že vďaka tejto knihe bude ten váš o čosi jednoduchší.


  


  Zvládneme aj ťažké veci.

  1. kapitola

  Prečo sme takí, akí sme?


  


  Som sama pre seba veľkou záhadou. Pochopiť, prečo robím to, čo robím, je pre mňa dôležité, lebo moje činy ovplyvňujú mojich blízkych. Nechcem žiť na autopilote. Chcem si starostlivo vyberať, ktoré vzorce odovzdávam ďalej. Chcem narušiť zaužívaný kolobeh. Chcem žiť slobodne, na základe vlastnej vôle a vedome. To znamená, že sa musím pozrieť pod kapotu, pohrať sa so súčiastkami a preskúmať svoje nastavenia.


  


  Zodpovedný dospelý človek je motorom aj mechanikom.


  


  Som záhadou aj detektívom.


  


  Je to zložité.


  GLENNON


  Hneď po narodení vstupujeme do kultúrnych a rodinných systémov, ktoré nám hovoria: Nemôžeš dôverovať svojmu apetítu. Nemôžeš dôverovať svojim túžbam. Nemôžeš dôverovať sám sebe. A keďže nemôžeš dôverovať sám sebe, tu máš zoznam pravidiel, ktoré budeš namiesto toho dodržiavať.


  Tak sme stratili dôležitú súčasť samých seba. Museli sme tieto časti samých seba stratiť, aby sme prežili v rodinách, inštitúciách a spoločnostiach, ktoré nám odopierali prístup k našej histórii, sile a vrodenej múdrosti.


  Celý život sme strácali a strácali a strácali kúsky samých seba. Preto je pochopiteľné, že teraz už nie sme úplne celiství. Je pochopiteľné, že nedokážeme byť celiství autentickým, komplexným spôsobom. Práve cesta, po ktorej sme kráčali, aby sme prežili, nás tu zanechala zlomených.


  AMANDA


  Teraz si viac než kedykoľvek predtým uvedomujem, do akých škatúľ som sa sama zavrela – ukázala mi ich moja rodina a kultúra. Vedome som do nich vstúpila a zavrela veko, aby som bola v bezpečí, aby ma mali radi, aby som zapadla. Teraz posúvam hranice, ktoré som si nastavila, aby som dokázala akceptovať, kým som. Je to, akoby som uviazla v kvetináči a rástla, zatiaľ čo on praská. Praská. Ale aby som sa dokázala vymaniť z pôvodných foriem, musím pochopiť ich podstatu a dôvod ich vzniku.


  ALEX HEDISONOVÁ


  


  Sme takí, akí sme, lebo


  v sebe nosíme vzorce svojej rodiny.


  


  


  V momente, keď sa narodíme, hľadíme na našich opatrovateľov. Všimneme si – ešte skôr, než sa naučíme rozprávať –, čo ich rozosmeje a čo ich privedie k nám, pri čom sa mračia a pri čom odvrátia. Všimneme si to – a stále si všímame – a potom sa prispôsobujeme, aby sme prežili. Znásobujeme tie časti seba, ktoré nám prinášajú lásku a ochranu, a skrývame tie, ktoré to nerobia. Inštinktívne vieme, že svojich opatrovateľov potrebujeme, aby sme prežili, a tak sa stávame tým, čím podľa nás chcú, aby sme boli.


  


  A potom vyrastieme a jedného dňa sa pozrieme do zrkadla a pýtame sa: Prečo sa stále tak skrývam? Spoznal/a som vôbec niekedy svoje skutočné ja?


  GLENNON


  


  Stala som sa športovkyňou, aby som získala maminu lásku.


  Túžila som len po maminej láske, jej úplnom prijatí a pozornosti. Keďže som však v hĺbke duše vedela, že som lesba, mala som pocit, že mama ma nikdy neprijme takú, aká som. Tak som si vytvorila osobnosť športovkyne, aby som vykompenzovala svoju homosexualitu. Fungovalo to! Oslavovali ma. K takémuto druhu uznania som sa však nikdy nedokázala pripútať. Keď som prišla domov z futbalu, rodina sa rozplývala nad mojimi gólmi. No ja som si vždy hovorila: Čo ak prestanem strieľať góly? Budú ma mať radi aj bez nich?


  ABBY


  


  Emócie druhých som vnímala citlivejšie než svoje.


  V mojej rodine bol jeden človek, ktorého emocionálne výkyvy ovplyvňovali pocity všetkých. Takáto dynamika dieťa naučí, že musí veľmi citlivo a ostražito pristupovať k emóciám ostatných, aby sa zachoval pokoj. Robila som to po celý život a až nedávno som zistila, že je to skutočný jav. Nazýva sa to emocionálne monitorovanie a spočíva v tom, že žijete ako sprostredkovateľ, ktorý si hyperaktívne uvedomuje pocity všetkých ostatných. Tak veľmi sa sústredíte, aby bolo všetkým dobre, že sa stiera akýkoľvek rozdiel medzi pocitmi druhých a vašimi pocitmi. A preto v skutočnosti necítite. Vašimi pocitmi sú pocity ostatných.


  AMANDA


  


  Zachádzala som do extrémov, aby si ma všimli.


  Vyjadrovala som sa v extrémoch. Ak sa mi niekto nepáčil, nenávidela som ho. Nebývala som len trochu znudená, ja som od nudy takmer umrela. Je zaujímavé zamyslieť sa nad tým, akí ľudia cítia potrebu vyjadrovať sa tak dramaticky. Možno sa naučili už v ranom veku, že ak sa nevyjadria dramaticky, ich potreby sa nenaplnia.


  GLENNON


  Sme takí, akí sme, lebo


  sme sa naučili, čo nám prináša lásku a čo nie.


  Stala som sa odrazom otcových hodnôt.


  Keď som vyrastala, otec nakrúcal filmy ako Hrozná hnevu a Dvanásť rozhnevaných mužov so silnými, odvážnymi postavami, ktoré sa postavili na stranu slabších. Vždy som vedela, že takéto postavy miloval, lebo predstavovali hodnoty, ktoré si vážil. Vtedy som si to neuvedomovala, ale myslím, že sledovanie jeho obľúbených postáv bolo ako hnojivo, ktoré sypali na moju dušu. Keď som sa dozvedela pravdu o vojne vo Vietname, vďaka tomuto hnojivu vyklíčili prvé výhonky môjho aktivizmu.


  JANE FONDA


  


  Živím sa humorom, aby som rozosmialo mamu.


  Je veľmi ťažké rozlíšiť, ktorá časť mojej osobnosti je len stratégiou zvládania, ktorá vznikla pred rokmi a ktorá je mojou skutočnou osobnosťou. Napríklad kým by som bolo, keby som vyrastalo samo na pláži? Neviem, či by som sa venovalo humoru. Som dosť introvertné. Myslím, že všetci sa len jednoducho snažíme rozveseliť svoje mamy.


  MAE MARTIN


  Štýl pripútania


  s dr. Alexandrou Solomonovou


  


  Spôsob, akým sa prejavujeme vo vzťahoch, odráža to, ako sa k nám správali naši opatrovatelia. Ich schopnosť, respektíve neschopnosť uspokojiť naše najranejšie potreby – pocit bezpečia a istoty, potreba pozornosti a uznania – nás vedie k vytváraniu rôznych štýlov pripútania. Štýly pripútania sa formujú v ranom detstve (ešte pred dovŕšením dvoch rokov!) a sprevádzajú nás až do dospelosti. Vedomosti o vzťahových väzbách nám umožňujú pochopiť, prečo sme takí, akí sme, pomáhajú liečiť naše neistoty, dokážu ukončiť bolestivé vzťahové vzorce a posúvajú nás k dôvernejším väzbám. Hoci má pripútanie pomerne výrazný vplyv na to, ako fungujeme vo vzťahoch, náš štýl pripútania nie je fixný – môžeme sa posunúť od neistého pripútania sa k bezpečnému.


  


  [image: ] Bezpečné pripútanie


  Všetci sa usilujeme o bezpečné pripútanie: o pocit bezpečia, sebavedomia a dôvery v našich vzťahoch. Ak máme vysoké sebavedomie a dokážeme svoje potreby vyjadriť, môžeme mať bezpečný štýl pripútania. Cítime sa pohodlne, keď sme si s partnerom emocionálne blízko. Sebaisto sa realizujeme vo svete, pretože veríme, že doma je niekto, kto nás chápe a verí nám.


  Ak máme bezpečný štýl pripútania, naši opatrovatelia boli vnímaví k na šim emocionálnym a fyzickým potrebám a starostlivo na ne reagovali. Povzbudzovali nás objavovať svet a poskytli nám priestor na rast. Ich slová a činy hovorili: Máš svoju cenu. Si v bezpečí. Si dôležitý/á. Aj ak sme si v detstve nevytvorili bezpečné pripútanie, môžeme ho nadobudnúť neskôr pestovaním zdravých a dôveryhodných vzťahov.


  


  [image: ] Úzkostné pripútanie


  Máme problém veriť partnerovi, aj keď nám dokázal, že je dôveryhodný. Potrebujeme sa neustále uisťovať, že nás neopustí, a bojíme sa odmietnutia alebo opustenia. Máme pocit, že naša hodnota závisí od partnerovho uznania. Takéto úzkostné pripútanie vzniká vtedy, keď nám opatrovatelia v ranom detstve neuspokojujú fyzické a emo cionálne potreby konzistentne, čo vedie k spochybňovaniu nášho vzťahu. Naši opatrovatelia sa možno orientovali skôr na uspokojenie svojich emocionálnych túžob prostredníctvom nás namiesto toho, aby nám poskytli stabilnú lásku a podporu, ktorú sme potrebovali na vývoj.


  Ak sa chceme uzdraviť, musíme sa naučiť upokojiť samých seba, potvrdiť si svoju hodnotu a dopriať si uznanie, po ktorom túžime, aby naše vzťahy boli vzájomné a menej chaotické.


  


  ABBY: Pokiaľ ide o štýl pripútania, s Glennon sa nemôžeme viac líšiť. Ja som úzkostlivá, ona vyhýbavá. Takže keď sa pohádame, vždy sa pýtam: Miluje ma? Neopúšťaj ma! Zúfalo túžim po úteche.


  


  GLENNON: A ja sa okamžite zmením na kus ľadu. V momente, keď medzi nami vznikne priepasť, cítim, ako sa okolo mňa zdvíhajú múry. Abby je uväznená za nimi, ja som uväznená vnútri. A obe sme samy.


  


  


  [image: ] Vyhýbavé pripútanie


  Ak ľudia o nás tvrdia, že sme sebestační, pravdepodobne máme vyhýbavé pripútanie. Hoci nám nechýba vysoké sebavedomie, máme problém nadviazať s partnerom emocionálne spojenie. Keď sa k nám druhí príliš priblížia, máme tendenciu ich od seba odháňať. Často si hovoríme: Nepotrebujem ich. Nepotrebujem nikoho. Vyhýbavý štýl pripútania je dôsledok toho, že naši opatrovatelia boli emocionálne odme raní. Keď sme sa snažili nadviazať emocionálne spojenie, je možné, že nás zanedbávali, zahanbovali alebo trestali. Aby sme sa vyrovnali s ich odstupom, naučili sme sa nespoliehať na nikoho iného okrem seba.


  Ak sa chceme uzdraviť, musíme sa zblížiť s ostatnými, veriť, že nás nebudú dusiť, a musíme si uvedomiť, že túžba druhého človeka byť v našej blízkosti neznamená, že nás chce alebo bude ovládať.


  


  [image: ] Dezorganizované pripútanie


  Pri dezorganizovanom pripútaní má me rozporuplné pocity pokiaľ ide o partnerské vzťahy. Zúfalo po nich túžime, ale zároveň sa bojíme pustiť si ľudí k sebe. Partnerov sa držíme a zároveň ich od seba odháňame. Vyhľadá vame emocionálnu blízkosť a potom vybuchneme alebo ľudí od seba odháňame, pretože sa veľmi bojíme, že nás zrania. Dezorganizované pripútanie často pramení zo zneužívania v detstve. Ako deti sme túžili po láske a starostlivosti svojich opatrovateľov, no oni boli zároveň zdrojom nášho strachu.


  Ak sa chceme uzdraviť, musíme si uvedomiť, že naše silné emocionálne reakcie ako hnev a iné sú odrazom nášho strachu a zmätenosti, a podniknúť kroky, aby sme sa upokojili. Schopnosť praktizovať sebauvedomenie a súcit k samému sebe nám pomôže získať vnútornú silu a vytvoriť väčšiu konzistentnosť vo vzťahoch.


  


  Príťažlivosť v dospelosti aktivuje naše rané vzorce pripútania. Iba o tom to je. Naše telo hovorí: Viem, ako byť zodpovedajúcim dielikom skladačky pre túto osobu.


  Zamyslite sa. Vráťte sa do obdobia pred tretím rokom života. Koľkokrát sa, podľa vás, muselo dieťa naozaj snažiť, aby upútalo pozornosť, koľkokrát muselo niečo predvádzať alebo sa správať určitým spôsobom? Neviem, miliónkrát? Milión okamihov. Nuž, to je vskutku vyšliapaný chodník. Takže keď sa telo dospelého človeka ocitne v situácii „Počkať, tuším som tento vzorec už videl“, je logické, že ho to bude priťahovať.


  DR. BECKY KENNEDYOVÁ


  


  


  Vo veľkých rodinách, ako je tá moja, je ťažké dosiahnuť, aby každé dieťa dostalo od rodičov potrebnú dávku pozornosti. Naučila som sa, že ak chcem lásku, musím o ňu bojovať. Keď som v dospelosti hľadala vzťahy, priťahovali ma ľudia, ktorí boli trochu odmeraní a dokonca aj trochu nepríjemní. Boj o pozornosť som považovala za lásku.


  


  Myslela som si: Tento vzťah mi dáva pocit domova.


  


  Keď som spoznala Glennon, bola úplne iná. Rozumná, otvorená, plná lásky. Najprv som to nechápala, lebo to bolo pre mňa nové. Vlastne mi z toho bolo trochu smutno. Celý život som sa snažila získať si náklonnosť ľudí, aby som si dokázala, že som ich hodná a dosť dobrá. Bolo to také vyčerpávajúce a desivé. Keď ma Glennon milovala a chcela ma takú, aká som, musela som sa vzdať snahy získať si ju. Musela som si preprogramovať mozog: Aha, toto je skutočná láska. Jej láska ku mne je úprimná a musím jej jednoducho veriť, namiesto toho, aby som o ňu bojovala, vynucovala si ju alebo ju ovládala.


  


  Je to desivé iným spôsobom. Ale takáto chcem byť.


  ABBY


  


  V dokonalom svete by moja rodina prijala a podporovala celú moju osobnosť. No každá rodina čelí nejakému stresu. Aby sme sa tomuto stresu prispôsobili, sme čoraz skostnatenejší a plochejší. Aby sme obnovili status quo rodinnej dynamiky, preberieme na seba určitú rolu. No hranie rolí má svoju cenu. Nemôžeme sa rozvinúť do plnej, skutočnej osobnosti. Keď sa teraz prebúdzam, uvedomujem si, že moja rola v rodine nie je mojou skutočnou osobnosťou, je to len scenár, ktorý mi bol pridelený. Dobrou správou je, že každá rola má svoju vlastnú hrdinskú cestu a ak sa na ňu vydáme, naučíme sa vymaniť sa z nej, stanú sa z nás plnohodnotní ľudia a začneme do našich vzťahov, práce a svetu prinášať celú svoju osobnosť.


  GLENNON


  


  


  Sme takí, akí sme, lebo


  sme v rodine hrali svoju rolu v záujme zachovania pokoja.


  


  Hrala som svoju rolu, aby som dokázala, že je všetko v poriadku.


  Tým, že som v detstve hrala svoju rolu, dosahovala úspechy a vynikala, snažila som sa byť „nekomplikovaným“ dieťaťom. Pokúšala som sa povedať: Nebojte sa o mňa. Som v poriadku. Všetko je v poriadku. Naša rodina je v poriadku! Chcela som dokázať, že ako rodina sme v poriadku, že dokonca na seba môžeme byť hrdí. A postupne som prijala fakt, že podávať výkony, dosahovať úspechy a vynikať je spôsob, ako svetu aj samej sebe ukázať, že som v poriadku. Ale už nechcem vynikať, aby som bola v poriadku. Chcem byť plnohodnotným človekom. Nechcem hrať roly, aby som získala lásku a prijatie, a nechcem, aby moji blízki museli podávať výkony, aby si získali moju lásku a prijatie.


  AMANDA


  


  Stala som sa hrdinkou.


  Moja fyzická zdatnosť mi v istom zmysle umožnila stať sa hrdinkou našej rodiny – žiarivou, silnou a vzrušujúcou. Túto časť svojej osobnosti som však nenávidela, lebo som vedela, že nie je dostatočne skutočná. Zbožňovali ma, ale nikdy ma nikto nepoznal. Jednou z mojich najhlbších rán je strach z toho, že ma nikto nepozná. A naozaj ma nikto nepoznal.


  ABBY


  


  Myslela som si, že sa nesmiem uzdraviť.


  Vždy som si opakovala: Ja som tá chorá. Mojou úlohou bolo zostať chorá, poškodená. Mojou úlohou bolo stelesňovať chorľavosť rodiny. Nezáležalo na tom, ako sa to poškodenie prejavovalo – mohla to byť úzkosť, depresia, bulímia, alkoholizmus. Dôležité bolo, že ak som bola chorá, všetci ostatní rozumeli svojim rolám a v rodine vládla rovnováha. Tak boli všetky poškodenia našej rodiny pod kontrolou a dali sa poľahky vysvetliť. Celý život som hovorila, že som sa „narodila poškodená“. Ale to predsa nemôže byť pravda! Nikto sa nenarodí poškodený. Ani ja som sa nenarodila poškodená. Ochorela som, lebo som doma vdychovala všetky toxíny. Teraz sa pohrávam s touto myšlienkou: Čo ak nie som vôbec poškodená? Čo ak som nikdy nebola? Žila by som inak? Ako by sa zmenil môj životný príbeh, keby som upravila svoj pohľad na hlavnú postavu?


  GLENNON


  Rodinné roly


  s dr. Alexandrou Solomonovou


  [image: ] Hrdinovia/Pán a pani dokonalí


  Vy ste tí zodpovední. Verili ste, že ak budete dokonalí, vaše rodinné problémy zmiznú. Ste výkonní a schopní. Keďže máte vysoké očakávania, len ťažko akceptujete nedokonalosť u se ba aj u druhých. Ste sebakritickí a ni kdy nie ste spokojní so svojím úsilím. V rámci uzdravenia je vašou úlohou byť menej kontrolujúci a trpezlivejší, najmä v stresových situáciách.


  


  [image: ] Deti v úlohe rodičov


  Cítili ste hlbokú zodpovednosť, prejavovali ste empatiu a poskytovali útechu dospelým členom rodiny. Často ste sa správali ako „malí dospelí“, ktorým sa ostatní zverovali, a očakávalo sa od vás, že sa postaráte o ich emocionálne prežívanie. Ste súcitní a spolupracujúci. Často však vyhľadávate vzťahy s ľuďmi, ktorí potrebujú „napraviť“, a snažíte sa riešiť ich problémy za nich. V rámci uzdravenia je vašou úlohou stanoviť si jasné hranice a naladiť sa na vlastné túžby.


  


  [image: ] Stratené deti/Bezproblémové deti


  Boli ste bezproblémoví, aby dospelí ne prežívali priveľký stres. Prispôsobova li ste sa a stiahli ste sa, aby ste neboli na príťaž. Túžili ste iba po tom, aby vás videli a milovali. Medzi vaše dary patrí flexibilita, prispôsobivosť a nezávislosť. Máte však problém byť v centre pozornosti alebo požiadať o pomoc. V rámci uzdravenia je vašou úlohou vyjadriť svoje potreby a byť asertívni.


  


  [image: ] Obetné baránky/Rebeli


  Často ste hovorili to, čo nikto iný nepovedal. Vyzývali ste druhých, aby prispeli k lepšiemu fungovaniu rodiny, čím sa medzi vami a vašimi blízkymi vytvárala priepasť. Teraz ste šikovní lídri – nespútaní a nebojácni. Ale občas sa cítite nepochopení. Bojujete s prehnanou ostražitosťou. V rámci uzdra venia je vašou úlohou nájsť útechu v spo jení a pocite spolupatričnosti.


  


  [image: ] Mierotvorcovia/Maskoti


  Naučili ste sa zmierňovať rodinné konflikty humorom, mediátorskými zručnosťami a diplomaciou. Pod tlakom ste vždy zachovávali pokoj a rozosmievali ste ostatných. Dodnes ste v napätých situáciách zabávačom alebo mediátorom. Preto máte problém vnímať vlastné pocity. V rámci uzdravenia je vašou úlohou preskúmať potlačené emócie.


  


  [image: ] Identifikovaní pacienti


  V rodine ste boli „dôvodom“ problémov alebo dôvodom, prečo druhí chodili na terapiu. Boli ste dôvodom, prečo sa rodina zjednocovala. To, že ste druhým dovolili sústrediť sa na vaše problémy, slúžilo ako odvrátenie pozornosti od hlbších problémov. Teraz medzi vaše silné stránky patrí schopnosť hájiť svoje záujmy, sebauvedo menie a odolnosť. V rámci uzdravenia
 je vašou úlohou uvedomiť si, že nie ste vôbec zlomení.


  



  Sme takí, akí sme, lebo sme v rodine hrali svoju rolu v záujme zachovania pokoja.


  Môžeme sa vyliečiť z rolí, ktoré sme hrali, ale podľa mňa sa to začína smútkom. Ak ste boli obetným baránkom a vaša rodina vás vylúčila a očierňovala, ak ste nikdy nemohli byť dieťaťom, pretože ste robili ostatným sprostredkovateľa, ak ste boli neviditeľní, nikto vás nikdy nevidel, a preto si myslíte, že nie ste hodní pozornosti, ak ste sa museli starať o svoju rodinu a všetkých rozosmievať, hoci sa o vás mali starať oni, ak vám povedali, že ste zlomení, hoci v skutočnosti bola zlomená vaša rodina – máte veľa dôvodov na smútok. Je to smutné.


  Ale vedomie, že rodinné roly sú klam, je aj oslobodzujúce, pretože to znamená, že svoj scenár môžete odložiť.


  Už nechcem byť hrdinkou. Hrdinov nemôžete milovať, pretože hrdinovia nie sú skutoční. Vystúpiť z roly si vyžaduje čas. Ide o milión malých rozhodnutí, ktoré sú nesmierne nepríjemné, z ktorých až neskôr nadobudnete pocit slobody. Môžete nahlas povedať: „Nemôžem mať teraz všetko dokonalé.“ „Nemôžem zvládnuť všetko.“ „Príliš veľa závisí odo mňa.“ Alebo: „Už nebudem predstierať, že som chorá. Už nebudem hrať bezmocnú.“ Či: „Odolám nutkaniu zmierniť napätie žartom, pretože vaše správanie nie je smiešne.“ Postupne môžeme odložiť scenár a naučiť sa stať sa vlastným, plnohodnotným, komplikovaným ja.


  AMANDA


  


  –


  AMANDA: Každá bunka v našom tele obsahuje DNA. A DNA pokrývajú molekuly, markery, ktoré určujú, ako sa má táto konkrétna DNA prejaviť, vďaka čomu máme jednu bunku, ktorá je očnou bunkou, inú bunku, ktorá je ušnou bunkou, a ďalšiu, ktorá je pečeňovou bunkou. Keď prežijeme traumu, táto trauma nás mení na molekulárnej úrovni. Pôsobí na markery, čo vedie k odlišnej expresii genetickej informácie a doslova mení spôsob, akým naša DNA funguje. Štúdiom toho, ako prostredie mení spôsob fungovania našej DNA, sa zaoberá epigenetika. A epigenetika ukazuje, že traumy sa geneticky prenášajú z generácie na generáciu. V jednej holandskej štúdii zistili, že DNA potomkov preživších hladomor odrážala traumu hladomoru, aj keď sa ich táto trauma nikdy osobne netýkala. Zdedili ju od svojich predkov, žila v nich prostredníctvom expresie ich DNA. Ich telo si pamätalo niečo, čo nikdy nezažili.


  


  DR. GALIT ATLASOVÁ: Presne tak. Trauma nemení gény, mení ich expresiu, ktorú niektorí ľudia nazývajú pamäťou. Gény majú pamäť. V klinickej praxi sme však zistili, že nededíme len úzkosť alebo biologickú reakciu na traumu – naša myseľ má aj vedomosť o skutočnom obsahu traumy. Dedíme veci týkajúce sa rôznych období života našich predkov, ktoré sa nám niekedy zdajú úžasné a neuveriteľné, ako sú dátumy alebo konkrétne spomienky. Napríklad keď mama mala desať rokov, jej brat sa utopil. Mal štrnásť. A deti z ďalšej generácie sa báli vody ešte predtým, ako sa o tom dozvedeli. Stáva sa to často, či už vám o tejto traume výslovne povedali alebo nepovedali.


  –


  Sme takí, akí sme, lebo


  v sebe nesieme traumu a úspechy svojich predkov.


  


  Ak som dostala v škole dvojku, ušiel sa mi strašný výprask a poznám veľa detí, ktoré zažívali to isté. Naši rodičia prežili mnoho mimoriadne náročných situácií, a keď prišli sem, hovorili nám: „Ak chcete prežiť, musíte mať dobré známky, zarábať peniaze a stať sa lekármi, potom budete v tomto svete v bezpečí.“ Fyzické násilie bolo motivované strachom a traumou. V San Jose je najväčšia koncentrácia Vietnamcov mimo Vietnamu a v mojej komunite je množstvo vietnamských utečencov. Je tu veľa ľudí, ktorí prežili kórejskú vojnu. Žije tu mnoho Číňanov, ktorí prežili kultúrnu revolúciu. Je tu početná kambodžská komunita, ktorá prežila genocídu Červených Kmérov. Postupom času som si uvedomila, že boli vystrašení. Pochopila som, že som bola súčasťou komunity, ktorá prežila traumu. Keď som sa s tým zmierila, pomohlo mi to sčasti sa zbaviť sebapohŕdania, toho kritického hlasu, ktorý mi neustále opakoval: Som čudáčka. Som najhoršia. Uvedomila som si, že som produktom vojny, kapitalizmu a veľkých globálnych sociálno-ekonomických faktorov, ktoré ma presahujú.


  STEPHANIE FOO


  


  Každý človek v sebe nesie určitý prvok traumy, ktorý je generačný. A bolesť generačnej traumy sa prejavuje určitou formou hnevu. Je to oprávnený hnev. Je to hnev, ktorý treba rešpektovať.


  DR. MARIEL BUQUÉ


  


  Pochopenie toho, prečo sme takí, akí sme, nie je len o tom, aby sme sa dozvedeli, čo sa nám stalo a ako sme to prežili. Je to aj o pochopení toho, čo sa stalo ešte
 pred nami a ako to prežili iní.


  GLENNON


  


  


  Veľkú inšpiráciu čerpám od svojich predkov, od osloboditeľov z minulosti. Aj keď neexistovalo žiadne východisko, vytvorili si ho sami. Mali v sebe energiu šibalov. Existovali v dvoch rôznych svetoch – vybudovali komunitu s kultúrou, ktorá bola toxická a násilná. Moja stará mama mala dve zamestnania, vychovávala osem detí a liečila sa z posttraumatickej stresovej poruchy. Z Mississippi odišla po tom, čo sa počas éry teroru v dôsledku zákonov Jima Crowa stala svedkyňou lynču. Zvyknem hovoriť, že moji predkovia lietali vo vesmírnej lodi postavenej z neistoty a nádeje. Vzniesli sa na sever, preč z juhu, dúfajúc v nový svet. A skutočne si vybudovali nový svet uprostred sveta, ktorý ich nechcel oslobodiť, ktorý ich nevnímal ako ľudské bytosti. To je vzdor, ktorý ma priťahuje. Nikto ma nepresvedčí, že niečo je nemožné. Neverím tomu.


  TRICIA HERSEYOVÁ


  


  –


  GLENNON: Na ceste k uzdraveniu som zažila mnoho okamihov, keď som si pomyslela: Tak to vám pekne ďakujem, predkovia moji. Ako to, že mi pripadla všetka tá práca? Čo ste to, dofrasa, robili? Keď sme sa so sestrou začali zaoberať našimi predkami, zistili sme, že len pred pár generáciami bol náš prapradedko odlúčený od svojich rodičov – vytrhli ho z rodiny, z domova a krajiny, posadili ho na loď, aby preplával oceán a unikol hladomoru v Írsku. Niekedy hlasy svojich predkov takmer počujem: „Dobre, tvoja úloha uzdraviť túto časť generačnej traumy je tvojím oceánom. Ty si tá, ktorá to v našom rode zmení, aby sa to skončilo tebou. My sme to nedokázali, lebo sme na to nemali čas ani prostriedky. My sme museli prekonať iné oceány. A ty máš to šťastie, že tento oceán prekonáš za nás.“


  


  ABBY: Požehnanie aj kliatba.


  


  PRENTIS HEMPHILL: Presne tak. Je krásne ctiť si miesto, odkiaľ pochádzame. Je to spomínanie. A oni sú nami. Ako si povedala, toto je tvoja úloha. Si posledná vo svojom rode a musíš niečo urobiť. Musíš niečo zmeniť.


  –


  


  Existuje medzigeneračné nevedomie, čo znamená, že jedna generácia žije v druhej, majú spoločné nevedomie a následne medzi sebou komunikujú oboma smermi. Komunikujú medzi sebou veci, o ktorých si nie sú vedomé a často ich ani nemajú v úmysle komunikovať.


  DR. GALIT ATLASOVÁ


  


  Snaha pochopiť, odkiaľ pochádza bolesť našich blízkych, je hlavnou témou asi všetkých mojich diel. Odkiaľ pramení bolesť? Keď si položíte túto otázku a začnete hľadať odpovede, uvedomíte si, že príčinou zložitosti rôznych foriem násilia, ktoré zažívame s mamami, je fakt, že ich zranili systémy, ktoré vznikli ešte pred ich narodením. Museli čeliť toľkým prekážkam. To síce nevymaže utrpenie, ktoré sme prežili, ale dáva mu kontext a ukazuje ich ako ľudí, ktorí sa snažili zo všetkých síl. Je naozaj krásne vidieť, že každá matka mala svoje limity, čo ju vlastne robí ľudskou.


  Nemôžem hovoriť za ostatných, ale pre mňa bolo mamino násilie prejavom jej bezmocnosti. Nemala žiadnu moc ako osoba, ako žena vo vzťahoch s mužmi, vo vzťahu so svetom, so spoločnosťou, v práci. A tak násilie jednoducho vytrysklo z jej frustrácie. Za jej frustráciou bola vždy túžba urobiť ma lepším, chrániť ma. Znie to protirečivo, ale taká je trauma. Trauma nedáva zmysel. Nikdy by nemala dávať zmysel. [image: ]


  


  [image: ]Keď hovoríme o posttraumatickej stresovej poruche, hovoríme o ľuďoch, ktorí sú vytrhnutí z pamäti. Správajú sa, ako keby im na každom rohu hrozilo nebezpečenstvo, aj keď sú v relatívnom bezpečí. Platí to pre obete domáceho násilia, utečencov aj veteránov. Ak sa zamyslíte nad prehnanou ostražitosťou a paranojou veteránov, uvedomíte si, že stále myslia vo vojnovom režime.


  Mnoho odborníkov na holokaust sa snaží presmerovať naše chápanie epigenetickej traumy na čosi podobné epigenetickej sile. Nejde len o odovzdávanie traumy, bremena alebo utrpenia, ide aj o odovzdávanie sily, ostražitosti či dokonca paranoje, túžby po kontrole. Moja mama sa napríklad pripravovala na návštevu dopravného inšpektorátu celé dni vopred: papiere, dokumenty, peniaze, hotovosť na úplatok. Chystala sa tam ako na vojnu. Na jednej strane je to naozaj smutné. Na druhej strane to však bola zručnosť. Je v tom inovácia, prežitie.


  


  Nikto neprežije len na základe náhody.

  Prežitie je tvorivý akt.


  OCEAN VUONG


  


  Sme takí, akí sme, lebo


  nás formovalo to, čo sme prežili.


  


  


  Trauma nie je vedomá. Naše telo nám naznačuje: Táto konkrétna udalosť je príliš náročná, príliš rýchla, príliš skorá alebo trvá príliš dlho bez dostatočnej nápravy. Keď sa trauma aktivuje, vaše vnímanie seba vo svete sa vyosí a zasekne. Ale všadeprítomnú traumu, ktorá trvá dlhé časové obdobie – vo svete alebo v ľudskom tele –, možno vnímať ako osobnostné črty. Trauma v rodinných systémoch môže pripomínať rodinné črty. Trauma v národe môže vyzerať ako kultúra. Trauma v kultúre môže pôsobiť prirodzene a/alebo ako norma. Človek, ktorý prežil traumu, môže pôsobiť „bláznivo“. Nie je blázon. Len sa snaží prežiť. Neošetrené traumatické reakcie nie sú defektom, ochraňujú nás.


  RESMAA MENAKEM


  


  V detstve som prežila dlhodobé sexuálne zneužívanie. Dialo sa to v období, keď sa deti majú učiť, ako sa pohybovať vo vlastnom tele, vo veku, keď sa učia, ako byť slobodné a ako mať kontrolu nad svojím telom – že môžu skákať sem a tam. A ja som sa v tom čase učila, ako svoje telo opustiť, aby som prežila. Určite nie som odborníčka, ale vieme, že ide o veľmi bežnú a nevyhnutnú reakciu na traumu. Disociácia má zlú povesť, no v bezprostrednej blízkosti traumy ide vlastne o milosť. Bohužiaľ, táto odtrhnutosť od tela sa môže preniesť do neskoršieho života, aj keď už hrozba neexistuje a my ju už nepotrebujeme na prežitie.


  COLE ARTHUR RILEYOVÁ


  


  Ak sa stanete účastníkom dopravnej nehody – povedzme, že si idete kúpiť šišky –, váš mozog si uloží všetky detaily okolo vás. Dajme tomu, že muž, ktorý vás zrazil, mal na sebe modrý sveter a vy ste stáli pred obchodom so šiškami. Mozog si všetky tieto detaily zapíše ako potenciálne hrozby, pretože prežívate traumatickú udalosť. V budúcnosti sa váš mozog nesnaží byť rozumný, snaží sa vám zachrániť život. Takže pri pohľade na šišku môžete pocítiť paniku. Samozrejme, nedáva to žiadny zmysel, ale tak funguje mozog. Takúto adaptáciu vymyslelo naše geniálne telo, aby nás udržalo nažive.


  STEPHANIE FOO


  


  Je zvláštne byť černošským dieťaťom a vyrastať v bielej rasistickej násilnej rodine. Z fyzického týrania sa vaše telo môže vo všeobecnosti časom zotaviť, no psychické násilie je vždy zákernejšie. Hovoríme o kolonizácii našej mysle. Myslím si, že všetci neustále dekolonizujeme svoje mysle, pretože sme vyrastali v týchto toxických hierarchických systémoch.


  ALLISON RUSSELLOVÁ


  


  V jednom období detstva sa mi dialo niečo veľmi bolestné. V noci som zažívala niečo, čo mi spôsobovalo iné dieťa, ktoré bolo rodinným známym. Vedela som, že sa niečo deje, ale nevedela som čo presne. Mala som pocit, že skutočnosť je iná než to predstavenie, ktoré sme všetci hrali. Ale povedali mi, že ten pocit je nesprávny, že ho mám ignorovať, inak sa z neho zbláznim. A tak som sa veľmi skoro naučila neveriť si.


  KERRY WASHINGTONOVÁ


  Glennon: Takže Sam, mala si šťastné detstvo alebo si vtipná?


  Samantha Irbyová: Som vtipná. Nie, nie. Povedzme, že som veľmi vtipná. Kedykoľvek stretneš človeka, ktorého považuješ za vtipného, raz si uvedomíš: Dobre, takže čo sa vám stalo? Prečo ste sa stali takýmto vtipným?


  


  


  Sme takí, akí sme, lebo


  nás formovalo to, čo sme prežili.


  


  –


  GLENNON: Povedala si: „Približne v tom istom čase, keď sa vo mne začal ozývať vnútorný alarm hanby, som začala viesť dvojitý život. Namiesto plaču som vtipkovala. Potlačila som bolesť a zakrývala ju žartmi, ktoré boli čoraz vtipnejšie.“ Vravíš: „V jedenástich rokoch sa moja mimovoľná nenávisť voči sebe stala vedomou.“


  


  Keď som to čítala, zapísala som si do poznámok: „V jedenástich rokoch Glennon začala trpieť bulímiou, z Abby sa stala futbalová hviezda, Cameron začala vtipkovať.“ Vieme, že od ôsmich do dvanástich rokov sa štiepime – skrývame svoje skutočné ja a vytvárame si iné, ktoré ukazujeme svetu.


  


  CAMERON ESPOSITO: Áno. Uvedomila som si to len pred pár rokmi, ale myslím si, že v detstve ma dosť šikanovali. Myslela som si, že tak sa správajú k všetkým. Nosila som okuliare, strojček na zuby, účes na hríbik, škúlila som a zažívala som čosi divné so svojou rodovou identitou, bola som lesba. Tak som sa snažila vtipkovať ako prvá, v zmysle: Viem, čo chcete povedať. Ale tu je ešte vtipnejšia verzia. Robila som to aj preto, aby som mala nejakú hodnotu. Nebola som schopná hrať hru na dievča, ktoré môže byť cenené pre iné veci, pre ktoré si spoločnosť váži ženy. Tak som sa stala super vtipnou.


  –


  


  Sme takí, akí sme, lebo


  v sebe máme mnoho osobností.


  


  


  Predstavuje naše ja nejakú pevnú, uchopiteľnú entitu? Pravdepodobne nie. Pripadám si skôr ako celá komunita „ja“ než ako jediné ja. Cítim sa, akoby som pozostávala z mnohých súperiacich, navzájom si odporujúcich častí, ktoré sa vyvinuli ako reakcia na traumu a čaro života. Ako povedal Whitman, je vo mne mnohosť *.


  GLENNON


  


  Hlavnou myšlienkou vnútorných systémov rodiny (IFS) je, že všetci pozostávame z viacerých autonómnych častí. Sú to také malé mysle v nás, ktoré zvyčajne nazývame „myslením“. Dookola sa hádajú, rozprávajú alebo sa nám snažia dávať rady. Podobne ako deti v rodine, aj tieto časti sú najprv nevinné, čisté a otvorené – ako nejaké dychtivé vnútorné deti. Traumatické zážitky ich však prinútia opustiť prirodzené roly a prejsť do extrémnych rolí. Sú to naše najcitlivejšie časti, takže traumy, odmietnutia a zrady ich rania najviac. Nesú bremeno emocionálnej bolesti, strachu a pocitu bezcennosti. Najväčší strach majú z traumy. Zostávajú zaseknuté vo veku, v ktorom sa trauma odohrala – zamrznú v danej scéne a sú vydesené. Nechceme tú bolesť cítiť neustále, preto tieto časti uzamykáme. Vyhostíme ich do vnútorných pivníc. A neuvedomujeme si pritom, že sa vlastne vzďaľujeme od svojich najcennejších vlastností. Prostredníctvom terapie vnútorných systémov rodiny sa dokážeme uzdraviť a opäť získať prístup k týmto vyhnaným častiam. Často sa stáva, že keď sa ľudia dostanú k týmto uzamknutým častiam, chcú maľovať, hrať sa. Získajú prístup k veciam, ktoré predtým uzamkli.


  RICHARD SCHWARTZ


  


  Naše časti sa vyvinuli, aby nás chránili. Snažia sa zabrániť tomu, aby sme cítili príliš veľa – aby sme boli trochu oddelení od svojich tiel. Keď niektoré časti zažijú zranenia alebo traumu, preberajú na seba to, čo Richard Schwartz nazýva „bremená“. A potom je ich úlohou kontrolovať vonkajší svet, aby sa tieto bremená neaktivovali. Časti nášho „ja“ nás začali chrániť ešte v detstve, stále nás vnímajú ako deti a chránia nás tak, ako to robili vtedy. A tieto spôsoby správania, ktoré nás chránili, keď sme boli malí, sa často menia na niečo, čo nám neskôr škodí, ako napríklad porucha príjmu potravy alebo závislosť. Svet nám hovorí: Táto tvoja časť je zlá. Spôsobuje bolesť tebe i všetkým naokolo. Povedz jej, aby odišla. Sústreď sa na svoje ostatné časti. Keď sa však snažíme potlačiť akúkoľvek svoju časť, tá sa len posilní a bráni sa; divoko sa zmieta a preberá kontrolu, kým nezíska našu pozornosť. Pretože každá časť je pre nás rovnako cenná a prospešná. Naše časti plnili v čase traumy svoj účel. Preto sa musíme pozrieť hlbšie a povedať: „Verím, že sa snažíš pomôcť. Čo sa snažíš ochrániť? Čo sa snažíš povedať?“


  AMANDA


  


  V mojej hlave sú určité hlasy, ktoré neutíchnu, až kým sa necítia plne vypočuté, uznané a pochopené. Často sa pýtam sama seba: Aký má táto časť problém? Prečo mi, preboha, hovorí, aby som nejedla? Prečo? Prečo? Prečo? Stíš ju, stíš ju, stíš ju! Nie. Zosilni ju na maximum. Musíš ju vypočuť. Hovorí: Glennon, tvoj domov nebol bezpečné miesto, aby si v ňom mohla uspokojovať svoj apetít. Tak som ťa chránila tým, že som nás držala malé a v bezpečí. Stále sa o to snažím. Snažím sa udržať ťa malú a v bezpečí, aby sme prežili. Len sa ťa snažím chrániť. Tieto časti, ktoré sa tak veľmi snažili, odviedli skutočne dobrú prácu, aby nám pomohli prežiť. Lenže majú staré informácie. Nevedia, že už sme v bezpečí a pravidlá sa zmenili. Potrebujú len aktualizáciu.


  GLENNON


  Vytvorila som si malého avatara, bojovníka vo videohre života, ktorý nosí motorkársku bundu a drží mikrofón, aby vyrazil do sveta predo mnou. Je to disociačná ochrana môjho skutočného ja, môjho malého ja, a je vlastne veľmi roztomilá. Keď premýšľam, ako sa o seba takto starám, najmä v mladom veku a aj teraz, páči sa mi predstava, že niekto hovorí: „Strážim ťa. Ty sa drž vzadu, ja to zvládnem.“ A potom tá komička s vyčesanými vlasmi vyrazí do sveta a stará sa o moje citlivejšie ja.


  CAMERON ESPOSITO


  


  Sme takí, akí sme, lebo


  v sebe máme mnohé osobnosti.


  Mal som klientku, ktorá sa okrem bulímie aj sebapoškodzovala. Zaujímalo ma to, tak som sa jej spýtal: „Prečo jej to robíte?“ Tá časť mi potom vyrozprávala celý príbeh o tom, ako ju v detstve zneužívali a ona musela zasiahnuť a odpútať jej pozornosť. Ukázalo sa, že to bol hrdinský príbeh. Vlastne mi to zmenilo pohľad na problematiku a veľmi som ocenil, ako jej to v podstate zachránilo život. Keď som to povedal nahlas, tá časť sa rozplakala, pretože ju všetci démonizovali a snažili sa jej zbaviť. A konečne ju niekto pochopil a ocenil. Naše časti si skrátka myslia, že nám pomáhajú prežiť.


  RICHARD SCHWARTZ


  Koľko ste mali rokov, keď ste sa rozhliadli okolo seba a pomysleli ste si: Musím to vziať do vlastných rúk. Bolo to na základnej škole? Boli ste len malé dieťa a prevzali ste zodpovednosť, pravdepodobne za svoju rodinu, za zvyšok sveta, pretože ste chceli pre všetkých to najlepšie. Tak ste obetovali vlastné šťastie. A to ste boli len malé dieťa. Ako sa teraz cítite zoči-voči tomuto malému dieťaťu, ktoré sa snažilo urobiť rodičov šťastnými a udržať svet v rovnováhe? Ako na vás dnes pôsobí táto osoba?


  MARTHA BECKOVÁ


  


  Sme takí, akí sme, lebo


  nás formuje


  naša kultúra.


  


  Existujú dva druhy utrpenia.


  Utrpenie, ktoré je nevyhnutné a je súčasťou ľudskej skúsenosti, ako napríklad to, že všetci zažijeme, aké to je mať zlomené srdce. Všetci zažijeme stratu a smútok. Všetci sa budeme musieť v určitom momente veľmi snažiť.


  Verím – a túto myšlienku som si osvojila z múdrosti, ktorú pôvodne vyslovil John Powell –, že existuje aj iný druh utrpenia, ktorému sa dá v skutočnosti predísť. Súvisí so systémami, v ktorých žijeme, a s tým, čo nám hovoria o tom, kým sme a akú máme moc.


  AI-JEN POO


  


  Táto nálepka nie je konečný obal; je to projekt; je to oblasť poznania. Keď hovorím, že som ázijský Američan, hovorím o ceste, nie o zaškrtávacom políčku. Ľudia sa ma snažia zaradiť do nejakého políčka, ale ako môžeme čokoľvek považovať za hotové: mužnosť, ženskosť, čokoľvek? Ešte neviem, čo to je. Ako by ste to mohli vedieť vy? Ako by to mohol vedieť ktokoľvek z nás?


  OCEAN VUONG


  


  


  Sme takí, akí sme, lebo


  nás formujú kategórie, do ktorých nás vtesnala kultúra.


  


  Keď ideme do reštaurácie, pri pohľade na jedálny lístok si hovorím: Dobre, toto sú moje možnosti. Vyberiem si z ponuky. Potom sa čašník obráti k Abby a tá spustí: „Môžete mi, prosím, pripraviť toto, ale pridať toto a toto vynechať?“ Keď jej donesú jedlo, vždy je omnoho chutnejšie ako moje. Vždy jej tajne závidím, pretože je to, akoby porušila pravidlá a oni ju za to odmenili. Myslela som si, že sa patrí držať sa jedálneho lístka.


  


  Takto sa ženy cítia, keď sa niektorá z nich nedrží ponuky a zrazu má pred sebou naoko úžasný, kreatívny život. Pri pohľade na ňu si pomyslíme: No, pre mňa je už neskoro, lebo som si už objednala. Takže namiesto toho, aby sme si priznali, že sa cítime podvedené, nahneváme sa na ňu.


  


  Svet nám ponúka menu týkajúce sa sexuality, pohlavia, práce, materstva. Existujú konkrétne dôvody, prečo máme obmedzené možnosti. Je to preto, že menu neslúži osobe, ktorá si objednáva, ale poriadku vecí. Niekto to menu vytvoril, ale neboli sme to my.


  GLENNON


  


  Nie je zvláštne, že máme len dve kategórie, do ktorých môžeme patriť?


  ABBY


  


  


  Rod vnímame ako niečo prirodzené a vrodené – ako niečo, čo jednoducho existuje. V skutočnosti ho však vytvárame tým, že mu pripisujeme význam.


  


  Rod vytvárame tým, že deťom tisíckrát denne hovoríme, kto sú, a to ešte skôr, ako sa narodia – prostredníctvom našich priamych a naznačených očakávaní, reakcií, obáv a cieľov, ktoré pre nich máme. Čo je pre ne vhodné? Čo je tabu? Za čo ich odsudzujú? Za čo ich chvália?


  


  Deti majú so svetom rôzne skúsenosti na základe našich rodovo špecifických očakávaní, reakcií, obáv a cieľov. Tento rozdiel sa stáva súčasťou ich identity, sebahodnoty a vytvára z nich rôznych ľudí. Potom sa čudujeme: „Pozrite! Títo ľudia sú iní! Určite je za tým pohlavie!“ – namiesto toho, aby sme si uvedomili, že dôvodom tohto rozdielu je naše večné vytváranie, kontrola a posilňovanie rodových rolí.


  


  Ľudia veria, že biológia je osud. No v skutočnosti je osudom kultúra. Pretože kultúrne pravidlá sa vpíšu do toho, kým sme. A potom poukazujeme na to, kým sme, ako na dôkaz vrodenej biológie. A sebanapĺňujúca sa predpoveď pokračuje.


  


  Ale dobrá správa je, že kultúra sa stále mení – a s ňou aj náš osud.


  AMANDA


  


  Sme takí, akí sme, lebo


  nás formujú rodové pravidlá našej kultúry.


  Príde mi vtipné, že ľudia obviňujú trans a nebinárne osoby z toho, že im vnucujú diskusiu o rodovej identite, keď skutočným vnútením bolo rozdelenie miliárd komplexných, božských, osobitých duší do dvoch kategórií: muž a žena. Tvrdia vám, že existujú len dve pohlavia a prechádza im to, pretože zabíjajú, odstraňujú, vymazávajú, diskreditujú a delegitimizujú všetkých z nás, ktorí sme tu po stovky rokov žili vedľa vás.


  ALOK


  


  Keď sledujem mužov, ako športujú, alebo ich vidím na tribúnach, fascinuje ma, ako sa objímajú a bozkávajú, ako sa spolu tešia, ako ležia na ihrisku a spoločne plačú, vyjadrujú nespútaný smútok, zraniteľné nadšenie, vášeň, slzy. Vždy mi napadne: Pre toto muži milujú šport? Pretože je to miesto, kde sa nemusia držať mužských pravidiel: nedotýkať sa jeden druhého, neprejavovať zraniteľnosť, príliš sa nestarať, neprejavovať radosť alebo spojenie? Je šport miestom, kde sa môžu od toho všetkého oslobodiť a konečne byť plne ľuďmi? Aj ženy a dievčatá športovkyne pôsobia slobodne: naraz môžu ignorovať dievčenské pravidlá a byť dravé, živočíšne, mocné, súťaživé. V oblasti, ktorá je tak silno ovplyvnená rodovými stereotypmi, je fascinujúce sledovať ľudí, ktorí sa vymanili z rodových pravidiel.


  GLENNON


  


  Ako učiteľka som zblízka pozorovala, ako vychovávame malé dievčatá a chlapcov. Zakaždým, keď mal chlapec problém s iným chlapcom, chlapci dostali pokyn, aby si to vyriešili úprimne a priamo. Keď však mali medzi sebou konflikt dievčatká, dospelým to bolo veľmi nepríjemné. Vždy im nakázali: „Buďte milšie. Buďte milé. Vychádzajte spolu.“ Bolo nesmierne dôležité, aby sa všetky dievčatá pomerili, hoci šlo o falošný pokoj, ktorý sa udržiaval potláčaním vlastných pocitov a nikdy sa neriešil pôvodný rozkol. Dievčatá nemali právo na konflikt. Dievčatá vychovávajú tak, aby si vybrali vnútorný konflikt namiesto toho, aby sa odvážili vytvoriť ten vonkajší.


  Nie je teda prekvapujúce, že ženy môžu mať problém riešiť konflikty medzi sebou otvorene a priamo. Naučili nás konflikty prehĺtať, ignorovať, keď nám niekto ublíži, predstierať, že máme ľudí rady, aj keď to tak nie je. No pravda vždy vyjde najavo. Ak ju nemôžete povedať priamo, vyjde najavo nepriamo – a odtiaľ pochádza stereotyp „hašterivosti“. Myslím si, že ženy by sa bodali do chrbta menej, keby sme si v mladosti mohli bodnúť priamo do hrude a potom pokračovať ďalej.


  GLENNON


  


  Ako človek so zdravotným postihnutím zápasím s mužnosťou. Stále pociťujem túžbu zapadnúť do tradičnej mužskej roly, mám pocit, že nie som „skutočný muž“, pretože som o tieto hodnoty mužnosti prišiel. Veľmi jasne si pamätám, ako som v prvom roku po úraze sedel na sedadle spolujazdca v maminom aute. Potrebovala ísť niečo kúpiť do potravín a ja som nechcel, aby kvôli mne vyťahovala invalidný vozík, tak som jej povedal, že počkám v aute. Keď prechádzala cez parkovisko, prepadli ma myšlienky a obavy. Čo ak sa jej niečo stane? Dúfam, že je v poriadku. Je tma. Uvedomil som si, že keby sa niečo stalo, nemohol by som urobiť nič.


  


  Pomyslel som si: Čo pre mňa znamená byť mužom, ak nedokážem pomôcť najbližším a ani ich ochrániť?


  


  Mužnosť do veľkej miery súvisí so schopnosťou a s tým, čo vaše telo dokáže, a ja toho nedokážem veľa. Hanbím sa už len za to, že som chcel zapadnúť do tejto predstavy o „mužnosti“, no snažím sa pripomínať si: Carson, nemôžeš za to. Tieto očakávania si si osvojil od niekoho iného. A tak si teraz môžem vybrať, kým chcem byť. Môžem si vybrať, ako si zadefinujem muža či mužnosť.


  CARSON TUELLER


  


  Krátko po zavedení televízie robili na Fidži prieskum. Po určitom čase takmer 50 % dievčat trpelo poruchami príjmu potravy. Zaujímavé je, že keď sa ich opýtali, prečo držia diétu a prečo vracajú, odpovedali: „Pretože ženy v televízii, ktoré sú štíhlejšie, majú väčšiu moc.“ Nešlo o krásu pre krásu, ale o krásu pre moc.


  Moja liečba anorexie vyžaduje, aby som sa pozorne pozrela na rebríček telesnej hierarchie – na to, akú moc a výhody získavam tým, že sa ovládam, že si udržujem štíhlu líniu, že dodržiavam štandardy krásy. V štíhlosti je sila. Sila spočíva v tom, že nemáme vrásky na čele, nemáme šedivé korienky, že sa prispôsobujeme štandardom krásy. Všetko je o moci. Krása je o moci.


  GLENNON


  


  Sme takí, akí sme, lebo


  nás formovali predstavy našej kultúry o tom,


  aké telá majú hodnotu.


  –


  


  GLENNON: Máš pravdu, Sonya, všetci sme na rebríčku telesnej hierarchie. Sme jeho obeťami a zároveň i spolutvorcami.


  


  SONYA RENEE TAYLOROVÁ: Áno. Cieľom telesnej hierarchie je vystúpiť čo najvyššie, pričom si uvedomujeme, že väčšina z nás žije v telách, ktoré sa na vrchol nikdy nedostanú. Ak sú však ešte nejakí ďalší pod nami, vieme, že sme aspoň lepší ako niektorí – aj keď si to neuvedomujeme. Aspoň nie som tam naspodku. Takže zavriem oči, budem sa držať a modliť, aby ma nikto nezhodil.


  


  Som však presvedčená, že tento rebríček je skutočný len preto, že sa naň stále snažíme šplhať. Je skutočný len do tej miery, do akej v neho veríme. Ak z neho zostúpite, určite niečo stratíte. Za odmenu však získate niečo iné – radikálnu sebalásku –, čo presiahne všetky vaše predstavy. Môžu vám rozprávať o fakt úžasnom západe slnka, no pochopíte to až vtedy, keď ste pri tom, keď tam stojíte a pozeráte na obrovskú guľu plameňov, ohňa, horúčavy a plynu, ktorá klesá za obzor, a hovoríte si: „Bože môj, toto je úžasnejšie než čokoľvek, čo som si kedy dokázala predstaviť.“


  –


  


  Žiť v ženskom tele na tejto nepriateľskej mizogýnnej planéte a privodiť si poruchu príjmu potravy alebo iné mechanizmy na zvládanie situácie nie je žiadna anomália. Tu nejde o to, či „mám tučné stehná v danom oblečení“. Nejde o márnivosť. Ide o bezpečie a autonómiu a o ich nedostatok. Aby ste prežili, musíte sa zbaviť svojej sexuality. Je to o hľadaní spôsobu, ako sa cítiť v bezpečí. Ak žijete v dome, do ktorého sa dá ľahko vlámať, môže sa vám zdať rozumné urobiť ho menej lákavým pre zlodejov. Všetkým, ktorí si v dôsledku života na tejto planéte plnej predátorov vyvinuli maladaptívne vzorce prežitia, odkazujem: Rozumiem vám. Boli ste zmanipulovaní. Nie ste blázni. Nie je to vaša vina, ale ich.


  GLENNON


  


  Dievčatá sú zavalené pravidlami a protokolmi. Videla som, ako malým, úplne oblečeným dievčatám, hovorili „Choď si dať niečo na seba“ len preto, že tam bol nejaký muž. Nikdy nezabudnem, ako som ako predpubertálna dievčina šla navštíviť svojho strýka do väzenia. Mohla som mať tak deväť alebo desať rokov. Keď sme prišli do väznice, môjho starého otca na mieste otočili. Nedovolili mi vojsť. Bola som dieťa, malé dieťa, no keďže som mala na sebe tielko na ramienkach, vraj by to mohlo ostatných väzňov rozptyľovať. Dievčatám sa vtĺka do hlavy, že ak niekoho priťahujeme, je to naša vina, pretože sme neurobili všetko pre to, aby sme sa ochránili.


  TARANA BURKEOVÁ


  


  Nie je zvláštne, že sme sa kolektívne rozhodli, že tváre polovice populácie sú v poriadku? Prečo sú mužské tváre považované za úplne vhodné na verejné vystupovanie, zatiaľ čo druhá polovica tvárí – tváre žien – sú také nedokonalé alebo pokrivené, že sa musíme každé ráno maskovať korektormi, kontúrovacími prostriedkami a farbami? Tamto sa chlapík prechádza s obnaženou tvárou a nikomu to neprekáža. No keď nepoužijem korektor ja, vraj vyzerám unavene. Naozaj sa cítim, akoby som porušovala akýsi zákon, keď nepoužijem mejkap, nemám hladkú pleť a podivne husté mihalnice. Nie je to zvláštne? Nie je to fakt neuveriteľne zvláštne?


  GLENNON


  


  Sme takí, akí sme, lebo nás formovali predstavy našej kultúry o tom,




Ak ste tuční, svet od vás žiada, aby ste mali nezdravý vzťah k jedlu i k vlastnému telu. Deb Burgard hovorí: „Tučným ľuďom predpisujeme to, čo pri chudých diagnostikujeme ako poruchu.“ Čiže od tučných ľudí požadujeme nezdravé stravovacie návyky. Očakávame, že budú jesť čo najmenej. Očakávame, že si budú ubližovať, aby schudli, a čokoľvek iné je neprijateľné. Takže výrok „milujem svoje telo“ v skutočnosti nemá vplyv na správanie ostatných. Stále je tu vonkajší svet, ktorý si nemôžem len tak odmyslieť. Jednoducho takú možnosť nemám.

AUBREY GORDONOVÁ




CHLOÉ COOPER JONESOVÁ

